62024CO0826
UZNESENIE PREDSEDU SÚDNEHO DVORA
z 22. mája 2025 (
*1
)
[Znenie opravené uznesením z 30. júna 2025]
„Odvolanie – Vedľajší účastníci konania na prvom stupni – Dôvernosť – Informácie, s ktorými sa v konaní na prvom stupni zaobchádzalo ako s dôvernými“
Vo veci C‑826/24 P,
ktorej predmetom je odvolanie podľa článku 56 Štatútu Súdneho dvora Európskej únie, podané 3. decembra 2024,
Európska komisia, v zastúpení: F. Castillo de la Torre, A. Dawes, T. Franchoo a C. Urraca Caviedes, splnomocnení zástupcovia,
odvolateľka,
ďalší účastníci konania:
Google LLC, so sídlom v Mountain View (Spojené štáty),
Alphabet Inc., so sídlom v Mountain View,
v zastúpení: D. Beard, BL, J. Holmes, BL, J. Williams, BL, W. Ellison a C. Jeffs, advocaten, a J. Staples, solicitor,
žalobkyne v prvostupňovom konaní,
Surfboard Holding BV, so sídlom v Zeist (Holandsko),
Vinden.NL BV, so sídlom v Rijssen (Holandsko),
vedľajší účastníci konania na prvom stupni,
PREDSEDA SÚDNEHO DVORA,
so zreteľom na návrh sudkyne spravodajkyne O. Spineanu‑Matei,
po vypočutí generálnej advokátky J. Kokott,
vydal toto
Uznesenie
1
Európska komisia sa svojím odvolaním domáha zrušenia rozsudku Všeobecného súdu Európskej únie z 18. septembra 2024, Google a Alphabet/Komisia (Google AdSense for Search) (T‑334/19, ďalej len „napadnutý rozsudok“, EU:T:2024:634), ktorým Všeobecný súd zrušil rozhodnutie Komisie C(2019) 2173 final z 20. marca 2019 týkajúce sa konania podľa článku 102 ZFEÚ a článku 54 Dohody o EHP [vec AT.40411 – Google Search (AdSense)].
2
Podaním doručeným do kancelárie Súdneho dvora 27. februára 2025 Google LLC a Alphabet Inc. požiadali Súdny dvor, aby vo vzťahu k spoločnostiam Surfboard Holding BV a Vinden.NL BV, vedľajším účastníkom prvostupňového konania, dôverne zaobchádzal s určitými informáciami obsiahnutými vo vyjadrení k odvolaniu, ktoré predložili v prejednávanej veci, a v prílohách R. 2, R. 3 a R. 4 k tomuto vyjadreniu, rovnako ako Všeobecný súd dôverne zaobchádzal s týmito informáciami v konaní, v ktorom bol vydaný napadnutý rozsudok. Žiadosť o dôverné zaobchádzanie sa týka najmä informácií o obchodnej stratégii spoločnosti Google uvedených v bode 66 tohto vyjadrenia k odvolaniu, ako aj informácií uvedených v bodoch 23, 26, 174, 188, 189, 202, 204, 212, 228, 229, 246, 283 a v poznámke pod čiarou 345 prílohy R. 2 k uvedenému vyjadreniu k odvolaniu, ako aj v bodoch 279 a 288 prílohy 1 k tejto prílohe R. 2., v poznámkach pod čiarou 22 a 68, ako aj v bode 68 prílohy R. 3 k tomuto vyjadreniu k odvolaniu a v bodoch 26 a 28 prílohy R. 4 k tomuto vyjadreniu, ktoré sa týkajú dôverných štúdií spoločnosti Google, podmienok zmlúv uzavretých týmto podnikom, jej „Direct Partners“ a príjmov z ich činností.
3
Zo spisu v konaní, v ktorom bol vydaný napadnutý rozsudok, ktorý Súdnemu dvoru oznámil Všeobecný súd, vyplýva, že Vinden.NL a Surfboard Holding podaniami zo 16. septembra 2019 a z 19. septembra 2019 navrhli vstúpiť do prvostupňového konania ako vedľajší účastníci na podporu návrhov spoločnosti Google.
4
Uznesením z 26. novembra 2019 predseda desiatej komory Všeobecného súdu vyhovel týmto návrhom na vstup vedľajších účastníkov do konania a rozhodol, že spoločnostiam Surfboard Holding a Vinden.NL bude poskytnutá výlučne nedôverná verzia všetkých procesných písomností doručených spoločnostiam Google a Alphabet, ako aj Komisii, pričom nebola dotknutá možnosť spoločností Surfboard Holding a Vinden.NL, aby prípadne v stanovených lehotách predložili svoje námietky k prípadným žiadostiam o dôverné zaobchádzanie, ktoré sa ich týkajú.
5
Ako vyplýva zo spisu v konaní, v ktorom bol vydaný napadnutý rozsudok, ktorý Súdnemu dvoru oznámil Všeobecný súd, tieto spoločnosti, ktoré sa stali vedľajšími účastníkmi prvostupňového konania, nepodali námietku proti žiadostiam o dôverné zaobchádzanie, ktoré boli voči nim predložené, čím nadobudlo právoplatnosť priznanie dôverného zaobchádzania, ktoré predbežne nariadil Všeobecný súd v tomto uznesení.
6
Článok 171 ods. 1 Rokovacieho poriadku Súdneho dvora stanovuje, že odvolanie sa doručí ostatným účastníkom konania v predmetnej veci pred Všeobecným súdom. Ďalej podľa článku 172 tohto rokovacieho poriadku každý účastník konania v predmetnej veci pred Všeobecným súdom, ktorý má oprávnený záujem na vyhovení odvolaniu alebo na jeho zamietnutí, môže podať svoje vyjadrenie k odvolaniu v lehote dvoch mesiacov od jeho doručenia. Z týchto ustanovení vyplýva, že odvolanie, ako aj ostatné procesné dokumenty predložené Súdnemu dvoru sa v zásade doručujú aj účastníkom konania, ktorým bol povolený vstup do konania ako vedľajším účastníkom konania pred Všeobecným súdom.
7
Ak však účastník konania požiada vo vzťahu k účastníkovi, ktorý bol vedľajším účastníkom konania pred Všeobecným súdom, o dôverné zaobchádzanie s informáciami poskytnutými Súdnemu dvoru, ktoré už boli predmetom takéhoto zaobchádzania počas prvostupňového konania vo vzťahu k tomuto účastníkovi konania, rovnaké zaobchádzanie sa musí v zásade zachovať na účely konania pred Súdnym dvorom (uznesenie predsedu Súdneho dvora z 19. januára 2023, Google a Alphabet/Komisia, C‑738/22 P, EU:C:2023:44, bod 5, ako aj citovaná judikatúra).
8
V prejednávanej veci je potrebné uviesť, že žiadosť spoločností Google a Alphabet, aby Súdny dvor vo vzťahu k spoločnostiam Surfboard Holding a Vinden.NL dôverne zaobchádzal s informáciami o obchodnej stratégii spoločnosti Google uvedenými v bode 66 vyjadrenia spoločností Google a Alphabet k odvolaniu podaného v prejednávanej veci, ako aj s informáciami uvedenými v bodoch 23, 26, 174, 188, 189, 202, 204, 212, 228, 229, 246, 283 a v poznámke pod čiarou 345 prílohy R. 2 k tomuto vyjadreniu k odvolaniu, ako aj v bodoch 279 a 288 prílohy 1 k tejto prílohe R. 2, v poznámkach pod čiarou 22 a 68, ako aj v bode 68 prílohy R. 3 k uvedenému vyjadreniu a v bodoch 26 a 28 jeho prílohy R. 4, týkajúcimi sa dôverných štúdií spoločnosti Google, podmienok zmlúv uzavretých touto spoločnosťou, jej „Direct Partners“ a príjmov z ich činností, sa týkajú informácií, ktoré už boli predmetom takéhoto zaobchádzania v konaní, v ktorom bol vydaný napadnutý rozsudok. V dôsledku toho treba vyhovieť tomuto návrhu, pričom súdny tajomník doručí spoločnostiam Surfboard Holding a Vinden.NL iba nedôvernú verziu tohto vyjadrenia k odvolaniu a jeho príloh, v ktorej sú tieto informácie utajené.
9
[Opravené uznesením z 30. júna 2025] Okrem toho vzhľadom na judikatúru pripomenutú v bode 7 tohto uznesenia a na cieľ riadneho výkonu spravodlivosti sa vo vzťahu k spoločnosti Surfboard Holding alebo spoločnosti Vinden.NL v zásade vyžaduje dôverné zaobchádzanie s informáciami, ktoré budú poskytnuté v rámci tohto odvolacieho konania a ktoré boli predmetom takéhoto zaobchádzania v prvostupňovom konaní vo vzťahu k týmto účastníkom konania, ak o to výslovne požiada niektorý z účastníkov konania, ktorý sa dovolával dôvernej povahy týchto informácií v prvostupňovom konaní.
10
Za týchto podmienok súdny tajomník doručí spoločnostiam Surfboard Holding a Vinden.NL v rámci tohto konania iba nedôvernú verziu všetkých procesných písomností, ktoré sa prípadne musia doručiť Komisii alebo spoločnostiam Google a Alphabet.
Z týchto dôvodov predseda Súdneho dvora nariadil:
1.
Vo vzťahu k spoločnostiam Surfboard Holding BV a Vinden.NL BV sa vyžaduje dôverné zaobchádzanie s informáciami o obchodnej stratégii spoločnosti Google LLC uvedenými v bode 66 vyjadrenia spoločností Google a Alphabet Inc. k odvolaniu predloženého v prejednávanej veci, ako aj s informáciami uvedenými v bodoch 23, 26, 174, 188, 189, 202, 204, 212, 228, 229, 246, 283 a v poznámke pod čiarou 345 prílohy R. 2 k tomuto vyjadreniu k odvolaniu, ako aj v bodoch 279 a 288 prílohy 1 k tejto prílohe R. 2, v poznámkach pod čiarou 22 a 68, ako aj v bode 68 prílohy R. 3 k uvedenému vyjadreniu a v bodoch 26 a 28 jeho prílohy R. 4, týkajúcimi sa dôverných štúdií spoločnosti Google, podmienok zmlúv uzavretých touto spoločnosťou, jej „Direct Partners“ a príjmov z ich činností, pričom súdny tajomník doručí spoločnostiam Surfboard Holding a Vinden.NL iba nedôvernú verziu tohto vyjadrenia k odvolaniu a jeho príloh, v ktorej sú tieto informácie utajené.
2.
Vo vzťahu k spoločnosti Surfboard Holding BV a Vinden.NL BV sa vyžaduje dôverné zaobchádzanie v zásade tiež s informáciami, ktoré budú poskytnuté v rámci tohto odvolacieho konania a ktoré boli predmetom takéhoto zaobchádzania v prvostupňovom konaní vo vzťahu k týmto účastníkom konania, ak o to výslovne požiada niektorý z účastníkov konania, ktorý sa dovolával dôvernej povahy týchto informácií v prvostupňovom konaní. Súdny tajomník doručí spoločnostiam Surfboard Holding a Vinden.NL v rámci tohto konania iba nedôvernú verziu všetkých procesných písomností, ktoré sa prípadne musia doručiť Európskej komisii alebo spoločnostiam Google LLC a Alphabet Inc.
3.
O trovách konania sa rozhodne v konaní o veci samej.
Podpisy
(
*1
)	Jazyk konania: angličtina.